Polisie gryp groot vrag perlemoen(Argieffoto ter illustrasie / SAPD) Die Oos-Kaapse polisie het op ŉ groot vrag perlemoen beslag gelê en 12 vermeende perlemoenstropers in hegtenis geneem. Die inhegtenisnemings spruit uit ŉ multidissiplinêre operasie deur lede van die Jeffreysbaai-polisie, die honde-eenheid en die departement van bosbou, visserye en omgewingsake. Kol. Priscilla Naidu, polisiewoordvoerder, sê die span het die vermeende stropers van Dinsdag om 22:00 tot Woensdag omstreeks 04:00 in die Astonbaai-omgewing (in Jeffreysbaai) dopgehou. “ŉ Groep mans het omstreeks 00:30 met sakke uit die see gekom. “Die polisie het hulle onderskep en 12 mans tussen 19 en 38 jaar oud in hegtenis geneem. Daar is op altesame 2 047 stuks perlemoen, asook die verdagtes se duiktoerusting beslag gelê. Die straatwaarde van die perlemoen is sowat R409 400.” Naidu sê die verdagtes sal Vrydag in die landdroshof op Humansdorp verskyn. Hulle word van die onwettige besit van perlemoen aangekla.